مولانا جان محمد لاہوری

مولانا جان محمد لاہوری (پیدائش: 1779ء – وفات: 5 نومبر 1851ء ) سکھ سلطنت کے شہر لاہور کے نامور عالم، خطیب اور واعظ گو محدث تھے۔برصغیر میں لاہور کو علم و کمال کے اعتبار سے ہمیشہ ممتاز حیثیت حاصل رہی ہے، یہاں کے علما میں جن بزرگوں نے تیرہویں صدی ہجری میں اپنے کمالاتِ علمی کی وجہ سے شہرت پائی، اُن میں مولانا جان محمد لاہوری کی شخصیت نمایاں نظر آتی ہے۔

 سوانح 

 پیدائش اور خاندان 
مولانا جان محمد کی پیدائش 1779ء میں شہر سیالکوٹ میں ہوئی۔ مولانا کی زندگی کے ابتدائی سالوں او ر تعلیم و اساتذہ سے متعلق معلومات کتب ہائے تذکرہ میں موجود نہیں۔ دادا کا نام ولی اللہ اور والد کا نام محمد غوث تھا اور ان کا تعلق ریاست جموں وکشمیر کے قصبے توی سے تھا جو جموں میں تھا۔ زندگی کا ابتدائی دور کن حالات میں گزار؟ اِس کا کچھ پتا نہیں چلتا۔ کن اساتذہ سے تعلیم حاصل کی؟ اخذِ علم کے لیے کہاں کہاں اور کن کن شہر قصبوں کا سفر کیا اور کس استاد سے کون کونسی کتب پڑھیں؟ کن حضرات سے کسبِ فیض کے مواقع میسر آئے؟۔ یہ سب معلومات اب پردۂ اَخفاء میں ہیں جن کا کچھ پتا نہیں چلتا۔فقہائے ہند، جلد 6، صفحہ 126۔

 اولاد 
آپ کے دو فرزند تھے جن کا ذِکر کنہیا لال ہندی نے تاریخ لاہور میں کیا ہے: مولانا فیض محمد جوعلوم دینیہ کے ماہر تھے اور اپنے والد کی زندگی میں ہی فوت ہو گئے تھے، دوسرے مولانا محمد فضل تھے جو والد کے علمی جانشین ہوئے اور علم طب میں بھی دستگاہ رکھتے تھے۔تاریخ لاہور: صفحہ 74۔فقہائے ہند، جلد 6، صفحہ 127-128۔

 وفات 
مولانا جان محمد لاہوری کی وفات تقریباً 72 سال کی عمر میں بروز بدھ 10 محرم الحرام 1268 ھ مطابق 5 نومبر 1851ء کو لاہور میں ہوئی۔فقہائے ہند، جلد 6، صفحہ 127۔

 بحیثیت واعظ و خطیب 
 مزید پڑھیں: سکھ سلطنت، کنہیا لال ہندی
مولانا جان محمد سیالکوٹ کی سکونت ترک کرکے لاہور آگئے اور یہیں آباد ہوئے۔ اندرون لاہور، کشمیری بازار کی ایک مسجد (نور محمد ایمان والا) میں درسِ خطابت میں مصروف ہو گئے۔ بے حد مؤثر وعظ کہتے تھے۔ ہزاروں کی تعداد میں لوگ آپ کے مواعظ حَسَنہ سے متاثر ہوکر باقاعدہ صوم و صلٰوۃ کے پابند ہوئے۔ مؤرخ لاہور رائے بہادر کنہیا لال ہندی نے جو مولانا کے ہم عصر بھی تھے‘ نے لکھا ہے کہ: ’’ واعظِ شیریں بیان مولوی جان محمد لاہوری، اپنے وعظ کی سحربیانی سے قلوب و اذہان کو مسحور کر دیا کرتے تھے ۔ آپ سکھوں کے عہد میں کشمیری بازار کی مسجد کے خطیب مقرر ہوئے۔ اُس زمانے میں یہ ایک وسیع مسجد تھی، جس میں ہزاروں لوگ جمعہ کا خطبہ سننے آتے تھے۔ ایک دفعہ جمعہ کا وعظ سننے کے لیے مسجد کا متولی نور محمد ایمان والا بھی آیا۔ وعظ سے اِس قدر متاثر ہوا کہ اپنی دستار اور قیمتی کوٹ اُتار کر مولوی صاحب کو پیش کیا اور نماز سے فراغت کے بعد آپ کا ہاتھ پکڑ کر اپنی عظیم الشان حویلی میں لے گیا‘ اور اپنے اہل و عیال کو دوسرے مکان میں منتقل کرکے ساری حویلی مع ساز و سامان کے آپ کے حوالے کردی۔ مولوی جان محمد صاحب تا حینِ حیات اِسی حویلی میں قیام پزیر رہے۔ بعد میں یہ حویلی آپ کی اولاد کے نام منتقل ہو گئی‘‘۔فقہائے ہند، جلد 6، صفحہ 126۔

 مزید دیکھیے 

 کنہیا لال ہندی

 سکھ سلطنت

 کتابیات 

 کنہیا لال ہندی: تاریخ لاہور، مطبوعہ لاہور۔
 محمد اسحاق بھٹی: فقہائے ہند، جلد 6، مطبوعہ دارالنَوادر، لاہور، 2013ء

زمرہ:علمائے اہلسنت
زمرہ:بھارت کے سنی علما